
FEDERACIJA BOSNE I HERCEGOVINE
TUZLANSKI KANTON 
OPĆINSKI SUD U ŽIVINICAMA 
Broj: 33 0 P 101437 24 P 
Živinice, 06.10.2025. godine  

Općinski sud u Živinicama, sudija Adis Poljić, u pravnoj stvari tužioca Grada Živinice, koga zastupa zastupnik po zakonu Gradski pravobranilac Grada Živinice Munib Halilčević, protiv tuženih 1. J.T., naselje J., ..., i 2. Lj.T., naselje J., ..., koje zastupa punomoćnik Akif Kadrić, advokat iz Živinica, po tužbi radi predaje nekretnine u posjed, vps. 35.000,00 KM, a po protivtužbi radi utvrđivanja prava vlasništva vps. 35.000,00 KM, dana 05.09.2025. godine u prisustvu zastupnika po zakonu tužioca i punomoćnika tuženih, zaključio je glavnu raspravu, a dana 06.10.2025. godine, donio je 

P R E S U D U

I

Nalaže se tuženim da tužiocu predaju u posjed, slobodan od stvari i ljudi dio nekretnine označene kao kč broj 755/281 zvana Gradilište u naravi ulica i to površine od 340 m2 prema skici premjeravanja vještaka geodetske struke Midhata Pačariza od 10.06.2025. godine, koja parcela je upisana u pl. broj 464 i zk. ul. broj 6859 KO Ž.G., a sve prema navedenoj skici vještaka geodetske struke koja je sastavni dio ove presude, kao i da ukloni željeznu-betonsku ogradu koju su izgradili na toj nekretnini, sve u roku od 30 dana od dana dostavljanja presude.
II

Odbijaju se protivtužbeni zahtjevi koji glase:
,,Utvrđuje se da su tuženi dosjelošću stekli pravo vlasništva na ograđenom dijelu nekretnine u površini 340 m2 označene kao kč broj 955/281 zvana Gradilište u naravi ulica upisana u posjedovnom listu 464 i zk ul  6859 KO Ž.G. koje zemljište predstavlja zemljište za redovnu upotrebu njihovog stambeno poslovnog objekta izgrađenog na parceli označenoj kao kč broj 755/83 stari premjer 916/50 Gradilište ukupne površine  350 m2, a sve prema skici vještaka geodetske struke Midhata Pačariza od 10.06.2025. godine koji nalaz čini sastavni dio ove presude a što je tužilac dužan trpjeti da se u zemljišnoj knjizi i katastarskom operatu koji se vodi za područje Grada Živinice upišu tuženi kao vlasnici i posjednici navedene parcele u dijelu sa po 1/2 ,u roku od 30 dana od dana dostavljanja presude.“

III

Obavezuju se tuženi da tužiocu nadoknade troškove parničnog postupka u iznosu od po 3.896,00 KM, u roku od 30 dana od dana dostavljanja presude.

Odbija se zahtjev tužioca za nadoknadu troškova parničnog postupka preko dosuđenog do potraživanog iznosa i to za iznos od 701,10 KM.

Odbija se zahtjev tuženih za nadoknadu troškova parničnog postupka u iznosu od 9.142,00 KM.


O b r a z l o ž e nj e

Dana 08.11.2024. godine tužilac je podnio tužbu protiv tuženih radi predaje nekretnine u posjed. 

Tužbenim zahtjevom tužilac je zahtijevao da sud naloži tuženim da tužiocu predaju u posjed, slobodno od stvari i ljudi dio nekretnine označene kao kč broj 755/281 zvana Gradilište u naravi ulica i to površine od 340 m2 prema skici premjeravanja vještaka geodetske struke Midhata Pačariza od 10.06.2025. godine, koja parcela je upisana u pl. broj 464 i zk ul broj 6859 KO Ž.G., a sve prema navedenoj skici vještaka geodetske struke koja je sastavni dio ove presude, kao i da ukloni željeznu-betonsku ogradu koju su izgradili na toj nekretnini.

Tužbene zahtjeve tužilac zasniva na činjenicama da je vlasnik i posjednik nekretnine kč broj 755/281 zvana Gradilište, površine od 7337 m2, upisana u pl broj 464 zk ul broj 6859 KO Ž.G. Tužilac tvrdi da su tuženi dana 26.04.2010. godine kao zakupodavci izdali svoj poslovni prostor H.G. koji je izgrađen na parceli označenoj kao kč broj 755/83 uz mjesečnu naknadu od 400,00 KM. Prostor koji je izdan je ograđen željeznom ogradom i ta površina je vlasništvo tužioca. Zaposlenici JP Horizontala d.o.o. Živinice su dana 09.08.2021. godine sačinili zapisnik o zauzimanju javne površine od strane tuženih što su oni odbili potpisati. 

Tuženi su dana 12.12.2024. godine dostavili odgovor na tužbu u kojem navode da koriste predmetnu nekretninu više decenija neometano, što je tužilac znao i da tužilac ne polaže bilo kakva prava prema toj nekretnini. 

Tuženi su dana 12.02.2025. godine podnijeli protivtužbu kojom zahtijevaju utvrđivanje da su tuženi dosjelošću stekli pravo vlasništva na ograđenom dijelu nekretnine u površini 340 m2 označene kao kč broj 955/281 zvana Gradilište u naravi ulica upisana u posjedovnom listu 464 i zk ul  6859 KO Ž.G. koje zemljište predstavlja zemljište za redovnu upotrebu njihovog stambeno poslovnog objekta izgrađenog na parceli označenoj kao kč broj 755/83 stari premjer 916/50 Gradilište ukupne površine  350 m2, a sve prema skici vještaka geodetske struke Midhata Pačariza od 10.06.2025. godine koji nalaz čini sastavni dio ove presude a što je tužilac dužan trpjeti da se u zemljišnoj knjizi i katastarskom operatu koji se vodi za područje Grada Živinice upišu tuženi kao vlasnici i posjednici navedene parcele u dijelu sa po 1/2.

Tuženi protivtužbeni zahtjev zasnivaju na činjenicama da su prilikom stupanja u posjed dodijeljene nekretnine ogradili i zemljište od 250 m2 s ciljem da na tom zemljištu deponuju materijal i ostale potrepštine. Oni su ovo zemljište ogradili jer im je bilo potrebno za redovnu upotrebu stambeno poslovnog objekta. Prvobitno je bilo ograđeno žičanom ogradom koja je 1998. godine zamijenjena željeznom ogradom kakvo je stanje i danas. Tuženi su bili u mirnom i faktičnom posjedu cijelo vrijeme i oni su izdavali u zakup predmetno zemljište Viva San d.o.o Živinice i HG Prom vlasnik H.G. 

Tužilac nije dostavio odgovor na protivtužbu ali se na pripremnom ročištu izjasnio da tuženi nisu savjesni posjednici jer su znali da im se dodjeljuje 350 m2 a ne 700 m2. U periodu dodjele zemljišta dodjeljivane su parcele od 300 m2 do 350 m2, tako da predmetno zemljište ne predstavlja zemljište za redovnu  upotrebu.



U toku dokaznog postupka izvedeni su dokazi uvidom i čitanjem u: -ZK uložak borj 6859 K.O: Ž.G., Pl 464 K.O: Ž.G., ugovor o zakupu poslovnog prostora od 26.04.2010. godine kao i Aneksa ugovora o zakupu poslovnog prostora od 01.07.2018. godine, rješenje o dodjeli zemljišta broj 02/17-475-168/90 od 12.12.1990. godine, zapisnik JP Horizontala o zauzimanju javne površine od 09.08.2021. godine, rješenje JP Horizonatala o zauzimanju javne površine broj 01/1-1737-2/21 od 16.12.2021. godine, žalba tuženih na rješenje od 16.12.2021. godine, skica snimanja broj 04/13-26-SL3/21 od 27.04.2021. godine, rješenje Opštine Živinice broj 02/17-475-168-1/90 od 12.12.1990. godine, zemljišno knjižni izvadak broj 033-0-Nar-25-000638 od 11.02.2025 godine – zk. ul. broj 8173, rješenje Opštine Živinice broj 02/16-364-179/91 od 24.5.1991. godine, urbanistička saglasnost tuženim da mogu na spornim nekretninama graditi stambeno poslovni objekat,  fotografije u izvedenom stanju na 01.01.1999. godine,  rješenje o građevinskoj dozvoli Opštine Živinice od 18.01.1993. godine, izvod iz regulacionog plana za Jezero Živinice 20.06.2006. godine, osnov prizemlja poslovno stambenog objekta tuženog- protivtužitelja, presuda Kantonalnog suda u Tuzli od 30.10.2020. godine, rješenje -upotrebna dozvola za poslovno stambeni objekat tuženih - protivtužitelja od 29.4.2010. godine, ugovor o zakupu poslovnog prostora 28.06.1999. godine,  raskid ugovora o zakupu od  27.04.2010. godine, ugovor o zakupu od 26.04.2010. godine, između tuženih i TR HG Prom vlasnik G.H. Živinice, aneks na Ugovor o zakupu od 01.07.2018. godine, račun broj 02-11/23 od 04.11.2023. godine; uviđaj na licu mjesta; saslušanje tuženih u svojstvu parničnih stranaka; saslušanje svjedoka H.G., E.G., V.T. ,M.K i I.B.; vještačenje izvršeno od strane vjeptaka geodetske struke Midhata Pačariza i vještačenje izvršeno od strane vještaka građevinske struke Nusreta Mujagića.

Nakon savjesne i brižljive ocjene svih dokaza zajedno i svakog dokaza pojedinačno u skladu sa odredbom člana 8 Zakona o parničnom postupku FBIH (Službene novine FBIH br. 53/03, 73/05, 19/06 i 98/15-ZPP) odluku kao u izreci presude sud je donio iz sljedećih razloga: 

Nesporna je aktivna i pasivna legitimacija između stranaka, ali je sporno da li su ispunjeni uslovi za sticanje prava vlasništva dosjelošću od strane tuženih.

Sud će prvo obrazložiti svoju odluku o protivtužbenom zahtjevu, s obzirom da od ove odluke direktno zavisi odluka o protivtužbenom zahtjevu.

Iz iskaza tuženog J.T. proizlazi da mu je dodijeljeno zemljište 1991. godine od strane tužioca. Na tom zemljištu je bila velika bara koju je zatrpao šljunkom kao i sporni dio od 360 m2. Udario je temelje za kuću 1991. godine, a istu je završio 1997. godine kada se vratio iz Njemačke. Ogradu koja je sada na terenu postavio je M.K. kojem je tuženi izdavao poslovni prostor u zamjenu za zakupninu. Niko mu od strane tužioca nije dolazio da uredi među niti da preda dio zemljišta. M.K. je sporni dio nasipao kamenom, a nakon toga je zakupac bio H.G. na čiji zahtjev je tužni asvaltirao sporno zemljište. Ograđeni prostor se koristi za poslovni prostor, tu se nalazi građevinski materijal od kada je M.K. otvorio radnju 1999. godine. Kada su geometri zamjerili zemljište koje je dobio, tuženi ih je pitao gdje će ostavljati građevinski materijal na što su oni njemu rekli da naspe i koristi sve do autoputa. Radnici iz JP Horizontala su dolazili i naredili H.G. da plati zemljište van ograde. Tužena Lj.T. potvrdila je navode tuženog J.T. da su zemljište dobili 1991. godine ali joj ostale stvari nisu poznate jer se time bavio tuženi J.T.. Svjedok H.G. u svom iskazu je naveo da je radio kod M.K. u prostoru tuženih od 1998. godine. Prostor je bio ograđen kao i danas istom ogradom. On je korisnik predmetog zemljišta od 2010. godine kada je otvorio vlastitu firmu. Kada je počeo koristiti sporno zemljište je bilo u blatu, a danas je asfaltirano. Od staren JP Horizontala Živinice zahtijevano je da plaća za unutrašnji i vanjski dio, odnosno i za predmetno zemljište. Nakon što je od Pravobranioca bio pozvan, pristao je da plaća i za zagrađeni dio ali da ga niko ne dira, ali isto nije prihvatila tužena Lj.T. Svjedok M.K. je potvrdio da je bio u zakupu poslovnog prostora kod tuženih i da je sačinio ogradu koja se nalazi i danas na terenu. 

Svjedok E.G. koji je zaposlenik tužioca od 2000. godine poznaje tužene. Tužena Lj.T. je dolazila najmanje dva puta u vezi rješavanja imovinskih odnosa i to tako da otkupi zemljište koje koristi a nije njeno vlasništvo. On joj je rekao da se to zemljište može kupiti samo javnom licitacijom uz odobrenje Gradskog vijeća. Svjedok V.T. koji zaposlen na mjestu rukovodioca Službe za javne površine, centralno grijanje i pogrebnu djelatnost u JP Horizontala Živinice izlazio je na lice mjesta odnosno kod tuženih u 2019. i 2020. godini. H.G. je prihvatio korištenje površine izvan ograde i da plaća za tu površinu, ali nije prihvatio da plaća površinu u okviru ograde. Tuženi su bili prisutni prilikom sačinjavana zapisnika i oni su izjavili da tu treba da bude put do njihovog poslovnog prostora i da su oni u postupku kupovine tog zemljišta. Svjedok I.B. koji je zaposlenik tužioca potvrdio je navode E.G. da su tuženi htjeli da otkupe predmetno zemljište. U toku 2018. godine tuženi su se obraćali sa zahtjevom za kupovinu zemljišta, odnosno za oblikovanje građevinske čestice. Od strane Odsjeka za urbanističko planiranje dostavljen je odgovor da se tim zemljištem ne smije raspolagati odnosno ne može se prodati tuženim. 

Iz vještačenja izvršenog od strane vještaka geodetske struke Midhata Pačariza proizlazi  da je predmet tužbenog zahtjeva u ovom predmetu je dio nekretnine označene kao: kč. br.755/281 zv. „Gradilište”, gradilište ukupne površine 7337 m2, upisana u PL br. 464 KO Ž.G.  u korist Grada Živinice i zk ul. br. 6859 KO Ž.G., u Vlasničkom listu upisana u korist Grada Živinice. Predmetno zemljište je na terenu ograđeno metalnom ogradom i praktično je prisajedinjeno sa parcelom tuženih označenom kao kč. br.7558/3, površine 350 rn2 na kojoj je sagrađen stambeno-poslovni objekat površine 136 m2. Sporno zemljište je na terenu u funkciji poslovnog dijela objekta. Objekat tuženih je uplanjen u javne knjige. Ograđeno zemljište je asfaltirano i na njemu se nalazi građevinski materijal. Ulaz u poslovni dio objekta je sa sporne parcele. Parcela tuženih određena je planom parcelacije iz Regulacionog plana „Jezero” iz 1990 godine. Prema stanju na važećim digitalnim katastarskim planovima parcelacija u Regulacionom planu Jezero je realizovana zaključno sa parcelom tuženih (kč. br.755/83), a između parcele tuženih i magistralnog puta MP 18 nema ucrtanih bilo kakvih infrastrukturnih objekata-saobraćajnica, a kompletno zemljište nosi katastarsku oznaku: kč. br. 755/281 i vodi se kao posjed i vlasništvo Grada Živinice. Na terenu je evidentno da postoji izgrađena saobraćajnica od podhodnika za naselje Jezero. Na izvršeno vještačenje stranke nisu prigovarale, isto je izvršeno u skladu sa pravilima struke i nauke i objektivno, te je sud isto prihvatio u cijelosti.

Iz vještačenja izvršenog od strane vještaka građevinske struke Nusreta Mujagića proizlazi da predmetna parcela kč. br. 755/83 u površini od 350 m2 određena Planom parcelacije iz Regulacionog plana „Jezero” Živinice nema dovoljnu površinu za redovnu upotrebu izgrađenog stambeno-poslovnog objekta tlocrtne površine od 136 m2, niti ima dovoljno rastojanje između ovog objekta i zapadne granice ove parcele. Samim tim postojeći poslovni prostor u prizemlju izgrađene kuće nema odgovarajući pristup na ulicu niti dovoljno prostora uz ulaz, da bi se izgradila rampa i jedno parking mjesto za lica sa umanjenim tjelesnim sposobnostima niti parking prostor za uposlenike i kupce a kako nalažu aktuelni zakonski propisi iz ove oblasti. [image: ]Zemljište koje je trenutno ograđeno metalnom ogradom u površini od 340 m2 i koje je u funkciji objekta izgrađenog na parceli kč. br. 755/83 je u nekim općinskim planovima i projektima bilo uplanjeno za spajanje sa navedenom parcelom na zahtjev tuženih, ali prema planskoj dokumentaciji do danas općinske/gradske vlasti nisu pokazivale interes niti da to zemljište dodijele tuženim uz naknadu, niti da ga iskoriste za svoje potrebe. Isto tako slobodan prostor između ovog privremeno ograđenog zemljišta i Sabirnice (glavne ulice kroz Novi Grad) je trenutno bez gradske funkcije pa se izdaje pod zakup kao privremeno slobodno građevinsko zemljište. Vještak smatra da bi prema navedenoj Odluci o provođenju Prostornog plana Živinica, privremeno ograđena zemljišna površina od 340 m2 trebala da se spoji (objedini) sa parcelom kč. br. 755/83 čime bi se dobila nova parcela od 690 m2 tj. u granicama određene površine iz navedenog člana 132 Odluke, zbog čega bi postojeći izgrađeni objekat sa poslovnim prizemljem imao optimalnu površinu za redovnu upotrebu. Prema dostupnoj planskoj i katastarskoj dokumentaciji na privremeno ograđenoj parceli površine 340 m2 nikada nije bio ucrtan pristupni put do parcele kč. br. 755/83. Tužilac je prigovarao na izvršeno vještačenje jer je po tvrdnji tužioca vještak dao subjektivno mišljenje koje nije zasnovano na stvarnoj dokumentaciji i da on ne može utvrđivati zemljište za redovnu upotrebu. Sud je ovaj prigovor odbio iz razloga što je vještak postupao u okviru zadatka i on je utvrdio koje je zemljište za redovnu upotrebu s građevinskog aspekta, dok je pravno pitanje na koji način se utvrđuje redovna površina u područjima koje je uređeno Regulacionim planom.

Na osnovu uviđaja na licu mjesta sud je utvrdio da je sporna parcela ograđena i da se na njoj nalazi građevinski materijal, te da je u cijelosti asfaltirano. Ulaz u poslovni prostor se nalazi sa spornog dijela i to od glavne ulice.

Tuženi pravo vlasništva zasnivaju na dva pravna osnova a to je dosjelost i sticanje prava vlasništva građenjem na tuđem zemljištu. 

Odredbom člana 58 stav 2 Zakona o stvarnim pravima (Službene novine FBiH, br. 66/13, 100/13 i 32/19 - odluka US: ZOSP) propisano je da samostalni posjednik nekretnine, čiji je posjed savjestan, stiče dosjelošću vlasništvo na nekretnini protekom dvadeset godina neprekidnog posjedovanja.

Odredbom člana 316 stav 1 ZOSP propisano je da je samostalni posjednik osoba koja posjeduje stvar kao da je njen vlasnik odnosno pravo stvarne služnosti kao da je njegov nosilac, dok je stavom 2 istog člana propisano da je nesamostalni posjednik osoba koja posjeduje stvar ili pravo stvarne služnosti priznajući vlast neposrednog posjednika.

Odredbom člana 326 stav 1 ZOSP propisano je da je posjed savjestan ako posjednik ne zna ili ne može znati da nema pravo na posjed, a savjesnost prestaje saznanjem posjednika da mu ne pripada pravo na posjed, dok je stavom 2 istog člana propisano da se savjesnost posjeda pretpostavlja. 

Odredbom člana 4 Zakona o prostornom planiranju i korištenju zemljišta na nivou FBiH (Službene novine FBiH, broj 2/06) propisano je da planiranje na svim nivoima vlasti u Federaciji mora biti usklađeno sa posebnim propisima iz oblasti zaštite okoliša, kulturno-historijskog, graditeljskog i prirodnog naslijeđa, tla, zraka, šuma, voda, zdravlja, kao i zaštite energetskih, rudarskih i industrijskih objekata, infrastrukturnih objekata i objekata veze, te zaštite sportskih, turističkih, namjenskih i sigurnosnih objekata i njihove infrastrukture, dok je odredbom člana 6 stav 2 tačka 3) isto Zakona kao detaljni planski dokument normiran regulacioni plan.

Na osnovu iskaza svjedoka E.G. i I.B. sud je utvrdio da su se tuženi obraćali tužiocu radi otkupa zemljišta. Ovo ukazuje da su oni bili upoznati da zemljište nije njihovo, pa time nisu ni samostalni niti savjesni posjednici, što isključuje mogućnost sticanja prava vlasništva na osnovu dosjelosti. Tuženi su dokazali da drže u posjedu predmetno zemljište više od 20 godina, ali posjedovanje zemljišta bez odgovarajućeg kvaliteta posjeda ne može dovesti do sticanja prava vlasništva.

Drugi osnov za sticanje prava vlasništva je građenjem na tuđem zemljištu. Na osnovu vještačenja izvršenog od strane vještaka građevinske struke sud je utvrdio da tuženi nemaju dovoljnu površinu za redovnu upotrebu izgrađenog stambenog objekta tlocrtne površine od 136 m2. Ovaj vještak je naveo da pod pretpostavkom da se regulacioni plan stavi van snage i da se želi izvršiti preparcelacija predmetne parcele kč broj 755/83 i odrediti uslov moraju se primijeniti odredbe iz Odluke o provođenju prostornog plana Općine Živinice za period od 2012 do 2023. godine (Službeni glasnik Općine Živinice, broj 5/16). Vještak je ovo stavio pod uslovom, s obzirom da regulacioni plan nije stavljen van snage. Prema sudskoj praksi, konkretno presudi Vrhovnog suda Republike Srpske, broj 71 0 P 217279 20 Rev 2 od 13. 6. 2022. godine, za područje na kojem postoji detaljan urbanistički, odnosno regulacioni plan kojim su utvrđene granice građevinskih parcela sa tačno određenim korisnicima, te granice se ne mogu mijenjati odlukom suda, čak ni saglasnošću volja korisnika susjednih građevinskih parcela, nego samo promjenom urbanističkog, odnosno regulacionog plana u zakonom propisanoj proceduri. Iako prema mišljenju vještaka građevinske struke sporno zemljište je potrebno za redovnu upotrebu objekta tuženih, nije moguće mijenjati međe parcela koje su određene regulacionim planom. U suprotnom regulacioni plan gubi smisao i ponovo se ostavlja na volju vlasnicima zemljišta na koji način će biti uređene međe parcela, oblik, površina i druge karakteristike čime se gubi mogućnost detaljnog uređivanja urbanih područja. 

S obzirom da ne postoji mogućnost promjene regulacionog plana na osnovu same potrebe zemljišta za redovnu upotrebu stambeno-poslovnog objekta u odnosu na zemljištu koje je dodijeljeno prema regulacionom planu sud je odbio protivtužbene zahtjeve tuženih kao neosnovane. Ova nemogućnost se odnosi i na sticanje prava vlasništva po drugim osnovama, između ostalog i na sticanje prava vlasništva na osnovu dosjelosti. Postoji suprotnost između mogućnosti uređivanja zemljišta putem regulacionog plana i sticanja prava vlasništva na osnovu  dosjelosti i građenjem na tuđem zemljištu. Prioritet treba dati uređivanju zemljišta putem regulacionog plana jer se na takav način ostvaruje opći interes o planskom uređivanju zemljišta radi ostvarivanja svih ciljeva normiranih u članu 4 Zakona o prostornom planiranju i korištenju zemljišta na nivou FBiH.

Odredbom člana 126 stav 1 Zakona o stvarnim pravima FBiH (Službene novine FBiH, br. 66/13 i 100/13-ZSP) propisano je da vlasnik ima pravo zahtijevati povrat stvari od osobe koja je u njenom posjedu a od osobe koja ga protivpravno uznemirava da prestane sa uznemiravanjem.

Nesporno je između parničnih stranaka da tuženi drže u svom posjedu sporni dio od 340 m2, oni su i svoj protivtužbeni zahtjev zasnivali na ovoj tvrdnji. Na osnovu izvršenog vještačenja sud je utvrdio da je tužilac upisan kao vlasnik sa dijelom od 1/1 predmetnog zemljišta. Na ovaj način dokazane su pravno relevantne činjenice za usvajanje tužbenog zahtjeva, te je tuženim naloženo da predaju u posjed sporni dio zemljišta, a sve prema skici premjeravanja vještaka geodetske struke Midhata Pačariza od 10.06.2025. godine, i to zemljište slobodno od stvari i ljudi koje uključuje i uklanjanje željezne-betonske ograde koju su izgradili na predmetnoj nekretnini.

Odluku o troškovima parničnog postupka sud je donio na osnovu odredbe članova 383, 386 stav 1, 393, 395 u vezi sa članom 396 ZPP, Tarifnog broja 1 i 2 Zakona o sudskim taksama TK-a (Službene novine TK, broj 4/16-prečišćeni tekst), članova 12 i 13 Tarife o nagradama i naknadi troškova za rad advokata (Službene novine FBiH, br. 22/04 i 24/04) i članova 15, 17 i 42 Tarife o nagradama i naknadi troškova za rad advokata (Službene novine FBiH, br. 43/25), te imajući u vidu vrijednost predmeta spora.

Tužilac je potraživao troškove koji se odnose na radnje pravobranioca i to za: troškove sastavljanja tužbe u iznosu od 1.080,00 KM, zastupanja na pripremnom ročištu 1.080,00 KM, zastupanje na nastavku pripremnog ročišta u iznosu od 540,00 KM, zastupanje na uviđaju iznos od 1.511,10 KM, zastupanje na glavnoj raspravi za dva ročišta iznos od 2.016,00 KM, te troškove vještačenje u iznosu od 250,00 KM. Od navedenih troškova tužilac nema pravo na troškove za zastupanje na uviđaju u iznosu od 1.511,10 KM, već u iznosu od 810,00 KM (75% od nagrade), te ukupni troškovi tužioca iznose 7.792,00 KM.

Tuženi su potraživali troškove koji se odnose na radnje punomoćnika advokata i to za: sastavljanje odgovora na tužbu 864,00 KM (720,00 KM uvećano za 20 %  za zastupanje dva tužena) pristup na održano pripremno ročište dana 12.02.2025 godine 864,00 KM a nastavke pripremnog ročišta 08.04. i 23.04.2025 godine u iznosima od po 432,00 KM  ( 1/2 od 864,00 KM ), uviđaj  održan 26.05.2025 godine iznos od 864,00 KM, pristup na glavnu raspravu 08.07.2025. godine  iznos od 1.612,00 KM, 05.08.2025 godine  pristup na glavnu raspravu  iznos od  1.612,00 KM, 28.08.2025 godine  pristup na glavnu raspravu iznos od 1.612,00 KM ,troškovi vještačenja u iznosu od  400,00 KM  ili drugačije po odluci suda, taksa na odgovor na tužbu u iznosu od 150,00 KM i taksa na presudu u iznosu od 300,00 KM, odnosno ukupni troškovi iznose 9.142,00 KM.

Imajući u vidu da je tužilac u cijelosti uspio u parničnom postupku sud je obavezao tužene da tužiocu nadoknadi troškove parničnog postupka u iznosu od po 3.896,00 KM, s obzirom da su udjeli tuženih jednaki, a preko dosuđenog do potraživanog iznosa i to za iznos od 701,10 KM sud je zahtjev odbio kao neosnovan, dok je zahtjev tuženih za nadoknadu troškova parničnog postupka u cijelosti odbio kao neosnovan. 

Pouka o pravnom lijeku: 
Protiv ove presude dozvoljena je žalba u roku od 30 dana od dana dostavljanja presude. Žalba se podnosi Kantonalnom sudu u Tuzli, putem ovog suda, u dovoljnom broju primjeraka za sud i protivnu stranku. 
                 										Sudija 
                        Adis Poljić

